Predkladacia správa

          	Správa o realizácii štátnej rodinnej politiky za rok 2001 bola vypracovaná v súlade s úlohami vyplývajúcimi z uznesenia vlády SR č. 1042/2000, ktoré bolo prijaté k Správe o stave rodiny v Slovenskej republike.                 

          	Bola vypracovaná z  podkladových správ ministerstiev, ostatných ústredných orgánov štátnej správy a krajských úradov SR o plnení týchto úloh, ktoré poskytli Ministerstvu práce sociálnych vecí a rodiny SR. Boli tiež využité poznatky získané v rámci diskusného stretnutia členov medzirezortnej pracovnej skupiny zriadenej pri Ministerstve práce, sociálnych vecí a rodiny SR na koordináciu plnenia úloh v oblasti štátnej rodinnej politiky, prizvaných odborníkov z výskumu a  tretieho sektora,  ktoré sa uskutočnilo v čase prípravy správy.               

           	Správa sprostredkúva informácie o  stave plnenia prijatých  úloh na realizáciu štátnej rodinnej politiky vo všetkých oblastiach vecnej kompetencie štátu. Časť správy sa zaoberá analýzou  demografického vývoja v roku 2001 a poskytuje prvé informácie zo Sčítania obyvateľov, domov a bytov v roku 2001 o štruktúre domácností v Slovenskej republike, v porovnaní so stavom v roku 1991. Upozorňuje na dlhodobú absenciu periodického zisťovania populačnej klímy na Slovensku, s potrebou zapojenia sa do širších medzinárodných projektov výskumu tejto problematiky ako nevyhnutný predpoklad pre tvorbu  koncepcií, prijímanie opatrení v ekonomickej aj sociálnej sfére a pre  prognózovanie populačného vývoja.  
        
           	Hodnotí spoluprácu štátnych a neštátnych subjektov v niektorých  oblastiach verejného pôsobenia na rodinu, ku ktorej  boli vyzvané v závere Správy o stave rodiny  vypracovanej v roku 2000. Sprostredkúva prvé skúsenosti s realizovaním súťaže „Zamestnávateľ ústretový rodine“ v roku 2000 a 2001 zameranej na motivovanie zamestnávateľov na vytváranie pracovných podmienok podporujúcich zosúladenie  rodinného a pracovného života.
       
           	Obsahovo je členená na dve časti; časť A) všeobecne hodnotí poznatky a skúsenosti z realizácie štátnej rodinnej politiky a z výskumov za sledované obdobie, časť B) je súhrnným odpočtom plnenia úloh za rok 2001 v pôsobnosti jednotlivých ministerstiev, ostatných ústredných orgánov štátnej správy  a krajských úradov v SR.

            Správa bola predložená  na  pripomienky spolu 46 subjektom, vrátane Konfederácie odborových zväzov SR a Asociácie zamestnávateľských zväzov a združení SR. Po zapracovaní pripomienok bola predložená na rokovanie Rady hospodárskej a sociálnej dohody SR. V termíne určenom  na predloženie  správy na rokovanie vlády SR  nebola ešte prerokovaná v Rade hospodárskej a sociálnej dohody SR. Materiál sa predkladá na rokovanie vlády SR bez rozporov.